S-670/2012

Mál þetta, sem þingfest var 1. október sl. og dómtekið sama dag, er höfðað með ákæru lögreglustjórans á höfuðborgarsvæðinu, dagsettri 21. ágúst 2012, á hendur X, kt. 000000-0000, [...], 105 Reykjavík,

„fyrir eftirtalin hegningar- og umferðarlagabrot á árinu 2012:

I

Hegningarlagabrot:

1. Nytjastuld, með því að hafa föstudaginn 13. janúar í félagi við nafngreindan karlmann í heimildarleysi tekið bifreiðina NH-319 þar sem hún stóð á bifreiðastæði við Norðurbraut 22 í Hafnarfirði og ekið henni um götur að Víðistaðaskóla í Hafnarfirði, en bifreiðin fannst þann 17. janúar á bifreiðastæði við fyrrgreindan skóla.

(Mál nr. 007-2012-2270)

Telst þetta varða við 1. mgr. 259. gr. almennra hegningarlaga nr. 19/1940.

2. Þjófnað, með því að hafa í sama skipti og greinir í 1. tölulið í félagi við nafngreindan karlmann stolið vinnusamfestingi, hleðslutæki fyrir rafgeyma, litlum hjólatjakki, startköplum, dráttartóg, veglykli í Hvalfjarðargöng og rúðusköfu úr bifreiðinni NH-319.

(Mál nr. 007-2012-2270)

Telst þetta varða við 244. gr. almennra hegningarlaga nr. 19/1940.

3. Þjófnað, með því að hafa föstudaginn 13. janúar í félagi við nafngreindan karlmann brotist inn í parhús við Hraunbrún 6 í Hafnarfirði, með því að spenna upp glugga í kjallara hússins, og stolið þaðan 2 hleðsluborvélum af gerðinni DeWalt og Hitachi, höggborvél af gerðinni DeWalt, hjólsög af gerðinni Hitachi, sjónvarpi af gerðinni Samsung, tölvuskjá af gerðinni Benq, stafrænni myndavél af gerðinni Canon, leikjatölvu af gerðinni Playstation 3, 3 tölvuleikjum, fjöltengi fyrir tölvur, myndlykli, 2 fjarstýringum, kaffivél, skartgripum, kvenmannsúri, karlmannsúri, fatnaði, skóm, fjölskyldumyndböndum og 2 frímerkjabókum.

(Mál nr. 007-2012-2280)

Telst þetta varða við 244. gr. almennra hegningarlaga nr. 19/1940.

4. Nytjastuld með því að hafa laugardaginn 21. janúar í heimildarleysi tekið bifreiðina HG-B89 þar sem hún stóð á bifreiðastæði við Bæjarhraun 3 og ekið henni um götur og á húsvegg að Dalshrauni 3 þann sama dag.

Telst þetta varða við 1. mgr. 259. gr. almennra hegningarlaga nr. 19/1940

II

Umferðarlagabrot:

1. Með því að hafa í sama skipti og greinir í 4. tölulið, kafla I. ekið bifreiðinni svipt ökurétti og óhæf til að stjórna henni örugglega vegna áhrifa ávana- og fíkniefna (í blóði mældist amfetamín 360 ng/ml og metýlfenídat 20 ng/ml) um Hafnarfjarðarveg þar sem hún ók aftan á bifreiðina UH-508 og ekki sinnt lögboðnum skyldum sínum heldur ekið áfram á móti umferð austur Fjarðarhraun þar sem hún missti stjórn á bifreiðinni með þeim afleiðingum að hún ók yfir umferðareyju og lenti á húsvegg við Dalshraun 3.

(Mál nr. 007-2012-3633)

Telst þetta varða við 1. mgr. 10. gr., 4. mgr. 14. gr., 1., sbr. 3. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. nefndra umferðarlaga“.

Við þingfestingu málsins óskaði ákæruvaldið eftir að fella niður ákærulið I:4.

Ákærða kom fyrir dóminn við þingfestingu málsins og játaði sök í öllum ákæruliðum. Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun refsingar. Ákærða krafðist þess að henni yrði ekki gerð refsing en til vara krafðist hún vægustu refsingar sem lög leyfa. Kvaðst ákærða hafa verið í meðferð í Krýsuvík síðustu mánuði og hefði gengið vel. Þá hygðist hún halda áfram meðferð og væri að standa sig. Lagði ákærða fram staðfestingu frá meðferðarfulltrúa í Krýsuvík þar sem fram kom að ákærða hafi verið í meðferð frá 8. febrúar sl. og sé áframhaldandi endurhæfing fyrirhuguð hjá Grettistaki hjá Reykjavíkurborg ásamt því að sækja AA-fundi og halda áfram að rækta upp samband við fjölskyldu og vini. Játning ákærðu er í samræmi við önnur gögn málsins og verður hún því sakfelld fyrir brot sín. Háttsemin er í ákæru réttilega færð til refsiákvæða.

Samkvæmt sakavottorði hefur ákærðu átta sinnum verið gerð refsing frá árinu 2004. Þau brot sem skipta máli við ákvörðun refsingar nú eru: Brot frá 21. febrúar 2006 en þá gekkst ákærða undir sátt vegna fíkniefnaaksturs og var gert að greiða sekt auk þess sem hún var svipt ökurétti í fjóra mánuði frá 21. febrúar s.á. Dómur frá 18. apríl 2007 en þá var ákærða dæmd í 50.000 króna sekt fyrir þjófnað. Dómur frá 5. júní 2008 en þá var ákærða dæmd til greiðslu 180.000 króna sektar og svipt ökurétti í tvö ár fyrir að aka undir áhrifum fíkniefna. Dómur frá 17. september 2008 en þá var ákærða dæmd í sextíu daga fangelsi, skilorðsbundið til tveggja ára, fyrir þjófnað. Dómur frá 8. febrúar 2011 en þá var ákærða dæmd í sex mánaða fangelsi og svipt ökurétti ævilangt fyrir þjófnað, nytjastuld, skjalafals, fíkniefnaakstur og að aka svipt ökurétti, og dómur frá 8. mars 2012 en þá var ákærða dæmd í tuttugu og fjögurra mánaða fangelsi, og þar af voru tuttugu og tveir mánuðir skilorðsbundnir í þrjú ár, fyrir brennu, þjófnað og fjársvik.

Þau brot sem ákærða hefur verið sakfelld fyrir nú framdi hún áður en dómur gekk þann 8. mars 2012 og verður henni því gerður hegningarauki samkvæmt 78. gr. laga nr. 19/1940. Þá verður krafa um ævilanga ökuleyfissviptingu tekin til greina, en frá 8. mars 2012, sbr. 78. gr. laga nr. 19/1940. Þykir refsing ákærðu hæfilega ákveðin fangelsi í þrjá mánuði til viðbótar þeirri refsingu er ákærðu var gerð með dóminum 8. mars 2012. Með vísan til 57. gr. almennra hegningarlaga, sbr. 57. gr. a. sömu laga, skal fresta fullnustu refsingar tveggja mánaða og skal hún niður falla að liðnum þremur árum frá birtingu dóms þessa, haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða var svipt ökurétti ævilangt með dóminum 8. mars 2012. Með vísan til 78. gr. almennra hegningarlaga verður ævilöng ökuréttarsvipting hennar nú ákvörðun eins og dæmt hefði verið í þessu máli á sama tíma. Verður ævilöng ökuréttarsvipting því staðfest frá og með þeim degi.

Ákærða verður einnig dæmd til að greiða allan sakarkostnað sem hlaust af máli þessu, sem er samkvæmt yfirliti, að frádregnum kostnaði við etanólrannsókn, 102.982 krónur auk þóknunar skipaðs verjanda ákærðu, S-kk-ef K-kk-ef K-kk-ef hdl., 160.000 krónur. Hefur þá verið tekið tillit til virðisaukaskatts.

Mál þetta sótti H-kvk-nf S-kvk-nf P-kvk-nf fulltrúi.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærða, X, kt. 000000-0000, skal sæta fangelsi í þrjá mánuði en fresta skal fullnustu refsingar tveggja mánaða og skal hún niður falla að liðnum þremur árum frá birtingu dóms þessa, haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Staðfest er ævilöng svipting ökuréttar ákærðu frá 8. mars 2012.

Ákærða greiði allan sakarkostnað, samtals 262.982 krónur, þar með talda þóknun skipaðs verjanda síns, S-kk-ef K-kk-ef K-kk-ef hdl., 160.000 krónur að meðtöldum virðisaukaskatti.

Á-kvk-nf G-kvk-nf.